Važan lijek za djecu krajem travnja potpuno nestaje s tržišta

Agencija za lijekove izvijestila je o trajnom prekidu opskrbe tržišta važnim lijekom kojeg krajem travnja više neće biti u ljekarnama.

Riječ je o lijeku Ventolin 100 mikrograma po potisku, stlačeni inhalat, suspenzija, djelatne tvari salbutamol. Prekid opskrbe provodi se iz komercijalnih razloga te nije povezan s razlozima vezanim uz kakvoću, sigurnost i djelotvornost lijeka.

Lijek će biti dostupan u prometu do isteka zaliha. Ventolin se koristio za liječenje astme i opstruktivnog bronhitisa i posebno se prepisivao djeci predškolske i osnovnoškolske dobi. Proizvodili su ga Glaxo i Pliva.

“Za primjenu u pacijenata kojima je ovaj lijek potreban dostupan je lijek Salbutamol Pliva 100 mikrograma po potisku, stlačeni inhalat, suspenzija koji je istovjetan lijeku Ventolin te ima jednake terapijske indikacije.

Riječ je o lijeku s istom djelatnom tvari, iste jačine i farmaceutskog oblika te istog nositelja odobrenja Pliva Hrvatska. Time je omogućena kontinuirana opskrba tržišta lijekom s djelatnom tvari salbutamol, iste jačine i farmaceutskog oblika te će pacijentima biti osigurana dostupnost odgovarajuće terapije.

Pacijenti koji raspolažu lijekom Ventolin, mogu ga nastaviti koristiti do isteka zaliha odnosno isteka roka valjanosti. Za sva pitanja vezana uz nastavak terapije pacijenti se mogu obratiti svojem ljekarniku ili liječniku”, ističu u Agenciji za lijekove RH.

Salbutamol namijenjen je odraslim osobama, adolescentima i djeci u dobi od 4 do 11 godina, za smanjenje simptoma astme, bronhospazma i bronhoopstrukcije te u prevenciji bronhospazma uzrokovanog tjelesnim naporom ili izloženosti alergenima koja se ne može izbjeći.

Primjenjuje se u liječenju blage, umjerene i teške astme. Uz navedene lijekove, u Hrvatskoj u prometu nisu dostupni drugi istovjetni lijekovi. Dakle, od svibnja na tržištu ostaje samo Plivin Salbutamol.

Objava Važan lijek za djecu krajem travnja potpuno nestaje s tržišta pojavila se prvi puta na Danica.hr.