Poznata tvrtka smanjila plaće i ostala bez čak 300 radnika

Domaći farmaceutski div ostvario je lani 790 milijuna eura ukupnih prihoda uz rast od deset posto.

Neto dobit tvrtke Pliva Hrvatska pritom je iznosila 131 milijun eura i bila je veća za čak 65 posto u odnosu na predlani.

U Plivi je zadnjeg dana prosinca bilo zaposleno oko 2800 radnika, što je gotovo 300 osoba manje nego na isti dan pretprošle godine. Dio radnika dobio je otkaz, a dio je prešao u novoosnovanu tvrtku TAPI Croatia koja se bavi razvojem aktivnih sastojaka za nove lijekove.

MANJE PLAĆE

Prema podacima Financijske agencije, prosječna neto plaća u Plivi protekle je godine iznosila oko 1800 eura mjesečno, što je 60-ak eura manje nego prethodne godine. Manje su plaće, manja je zaposlenost. Zato je dobit brutalno rasla.

Zbog odluke o prodaji biznisa s aktivnim supstancama lani je zatvoren i Plivin istraživački institut u Zagrebu koji je utemeljen još 1952. godine. Tako je odlučio vlasnik Plive, izraelski farmaceutski div Teva. TAPI je globalna kompanija Teve koja se bavi razvojem i proizvodnjom aktivnih farmaceutskih supstanci.

Prema posljednjim informacijama, Pliva je namjerava prodati do kraja rujna ove godine, a navodno već imaju kupca. Pliva je svoj TAPI dio izdvojila iz matice u studenome prošle godine. Plivin TAPI je, inače, lani ostvario 62 milijuna eura prihoda i čak 12,4 milijuna eura gubitka.

SUMAMED

Kompanija koja je izmislila jedan od najučinkovitijih antibiotika u svijetu – azitromicin, odnosno Sumamed koji je stavljen na tržište 1988. godine – i koja je potkraj 80-ih imala oko 6500 zaposlenih, danas je tek podružnica izraelske kompanije koja se uglavnom bavi proizvodnjom generičkih lijekova.

Većinski vlasnik Plive 2006. godine odlukom tadašnje Sanaderove Vlade (sjetite se opere u Veroni i “slučajnog” susreta Sanadera, Plivina direktora Čovića i bivšeg ministra Žužula za kojeg se govorilo da je lobist Barra) postala je američka kompanija Barr Pharmaceuticals.

Kompaniju Barr, a s njome i Plivu, već 2008. godine preuzima izraelska Teva. Pliva je do danas spala na 2800 zaposlenih te je ostala bez istraživačkog centra. Je li moralo biti baš tako – teško je sad reći…

Objava Poznata tvrtka smanjila plaće i ostala bez čak 300 radnika pojavila se prvi puta na Danica.hr.