Lani ostali bez 300 radnika, ovih dana krenuo novi val otkaza

Nakon što je iz poznate kompanije lani otišlo oko 300 ljudi, u tijeku je novi val otkaza.

Neslužbene informacije govore da je farmacetuska tvrtka Pliva u četvrtak bez najave uručila otkaze za oko 100 zaposlenih u odjelu ulaznih računa za sve Tevine kompanije u EU, SAD-u i Kanadi, te da taj dio posla seli u Indiju, piše Jutarnji.

Teva u zagrebačkoj Plivi provodi transformaciju financijskih procesa u kojoj će se smanjiti broj radnika, a neki će se premjestiti na nove pozicije. No, niti se radi o otkazima za stotinu ljudi, kako se priča u nekim krugovima, niti se gasi Tevin financijski centar u Zagrebu, poručili su im pak iz Plive.

OBUKA INDIJACA

Navodno je sindikat obaviješten samo dan ranije: “Ljudima koji ostaju raditi do 12. mjeseca traže da rade obuku Indijaca, a ostali su udaljeni s posla dok ne dobiju službeni otkaz, budući je plan zbrinjavanja tek predan ili još nije”.

U Plivi demantiraju da se radi o 100 ljudi, no ne znaju još točne brojke koje će svakako biti manje od navedene, a bit će i prebacivanja radnika na druge pozicije. Potvrđuju da su neki zaposlenici u četvrtak dobili informaciju o najavljenoj transformaciji financijskih procesa.

“To uključuje preraspodjelu određenih aktivnosti između naših globalnih financijskih centara, pri čemu se dio procesa prebacuje u Bangalore, dok se u Zagrebu dodatno jačaju područja visoke financijske ekspertize”, kažu u Plivi za Jutarnji.

PROSJEČNA PLAĆA

Inače, domaći farmaceutski div ostvario je lani 790 milijuna eura ukupnih prihoda uz rast od deset posto. Neto dobit tvrtke Pliva Hrvatska pritom je iznosila 131 milijun eura i bila je veća za čak 65 posto u odnosu na predlani.

U Plivi je zadnjeg dana prosinca bilo zaposleno oko 2800 radnika, što je gotovo 300 osoba manje nego na isti dan pretprošle godine. Dio radnika dobio je otkaz, a dio je prešao u novoosnovanu tvrtku TAPI Croatia koja se bavi razvojem aktivnih sastojaka za nove lijekove.

Prema podacima Financijske agencije, prosječna neto plaća u Plivi protekle je godine iznosila oko 1800 eura mjesečno, što je 60-ak eura manje nego prethodne godine. Manje su plaće, manja je zaposlenost. Zato je dobit brutalno rasla.

TVORCI SUMAMEDA

Zbog odluke o prodaji biznisa s aktivnim supstancama lani je zatvoren i Plivin istraživački institut u Zagrebu koji je utemeljen još 1952. godine. Tako je odlučio vlasnik Plive, izraelski farmaceutski div Teva.

TAPI je globalna kompanija Teve koja se bavi razvojem i proizvodnjom aktivnih farmaceutskih supstanci. Prema posljednjim informacijama, Pliva je namjerava prodati, a iz matice je izdvojen u studenome prošle godine. Plivin TAPI je lani ostvario 62 milijuna eura prihoda i čak 12,4 milijuna eura gubitka.

Kompanija koja je izmislila jedan od najučinkovitijih antibiotika u svijetu – azitromicin, odnosno Sumamed koji je stavljen na tržište 1988. godine – i koja je potkraj 80-ih imala oko 6500 zaposlenih, danas je tek podružnica izraelske Teve koja se uglavnom bavi proizvodnjom generičkih lijekova.

Objava Lani ostali bez 300 radnika, ovih dana krenuo novi val otkaza pojavila se prvi puta na Danica.hr.